চুমুতেই বিপত্তি! প্রাক্তন প্রেমিকার কামড়ে আংশিক জিভ খোয়াল বিবাহিত যুবক

ওয়েব ডেস্ক: উত্তরপ্রদেশের (Uttarpradesh) কানপুরে (Kanpur) ঘটে গেল চাঞ্চল্যকর ঘটনা। প্রাক্তন প্রেমিকাকে জোর করে চুমু খেতে গিয়েই জিভের বেশ খানিক অংশ হারাল এক বিবাহিত যুবক। অভিযুক্তের নাম চাম্পি, বয়স ৩৫। পুলিশ সূত্রে জানা গিয়েছে, বিবাহিত হওয়া সত্ত্বেও ওই যুবক দীর্ঘদিন ধরে এক মহিলার সঙ্গে সম্পর্কে ছিলেন। সম্প্রতি ওই তরুণীর পরিবার পছন্দ করা ছেলের সঙ্গে তাঁর বিয়ে ঠিক হয়। এরপরই তিনি চাম্পির থেকে দূরত্ব বজায় রাখতে শুরু করেন। কিন্তু সেই সম্পর্ক ভাঙা মেনে নিতে পারেনি চাম্পি।

জানা গিয়েছে, সোমবার দুপুরে ওই মহিলা পুকুরে স্নান করতে গেলে সুযোগ পেয়ে পিছন পিছন যায় চাম্পি। অভিযোগ, সেখানে তিনি তরুণীকে জড়িয়ে ধরে জোর করে চুমু খাওয়ার চেষ্টা করেন ও শ্লীলতাহানির চেষ্টা করেন। মহিলা প্রাণপণে প্রতিরোধ করেন। সেই সময়ই জোর করে চুমু খেতে গিয়ে চাম্পির জিভে দাঁত বসিয়ে দেন তিনি। জিভের একটি অংশ বিচ্ছিন্ন হয়ে যায় এবং প্রচুর রক্তক্ষরণ শুরু হয়।

আরও পড়ুন: মুম্বইয়ে ফরাসি দূতাবাস–কর্মীকে মাঝরাতে হেনস্থা, সিসিটিভি দেখে আটক ধৃত

চাম্পির চিৎকার শুনে গ্রামবাসীরা ছুটে আসে। পরিবারের লোকজন তাঁকে উদ্ধার করে প্রথমে স্থানীয় কমিউনিটি হেলথ সেন্টারে নিয়ে যায়। সেখানে প্রাথমিক চিকিৎসার পর তাঁকে কানপুরের বড় হাসপাতালে রেফার করা হয়। মহিলার অভিযোগের ভিত্তিতে মামলা দায়ের করেছেন স্থানীয় ডেপুটি পুলিশ কমিশনার দিনেশ ত্রিপাঠী। জানিয়েছেন, “ঘটনার অভিযোগের ভিত্তিতে চাম্পির বিরুদ্ধে মামলা রুজু হয়েছে। আইনি প্রক্রিয়া চলছে।” ঘটনার পর এলাকায় তীব্র চাঞ্চল্য ছড়িয়েছে।